En 15-årig dreng blev torsdag stukket ned på Nørrebrogade. Han var i livsfare men overlevede.

Københavns Politi anholder en ung mand, der er mistænkt for at stå bag et drabsforsøg på en 15-årig dreng.

Overfaldet skete torsdag den 15. juni før klokken 21.

Her blev den 15-årige asylansøger stukket med kniv på Nørrebrogade ud for nummer 48.

Efter at have kigget overvågningsbilleder igennem, udsendte politiet onsdag en efterlysning af den mistænkte gerningsmand. De opfordrede ham til at melde sig selv. Hvis det ikke skete, truede politiet med at bringe et billede af den formode gerningsmand.

Da det ikke skete, offentliggjorde de et billede af ham - og det er nu givet pote.

I livsfare efter hændelsen

Den 15-årige var i livsfare efter knivstikkeriet, men er nu udenfor livsfare.

- Vi er fortsat interesseret i at høre fra vidner, der har oplysninger om sagen – herunder kendskab til gerningsmandens identitet. Endvidere kan oplyses, at gerningsmanden var sammen med 4-5 andre yngre mænd/drenge, som vi også er interesseret i at få identificeret og tale med”, siger efterforskningslederen, politikommissær Hans Erik Raben onsdag ifølge en pressemeddelelse fra Københavns Politi.